**ŠTATÚT**

**Divadlo a deti**

**Článok I**

**Úvodné ustanovenia**

1)              Divadlo a deti (ďalej DaD) je celoštátny festival neprofesionálneho činoherného, bábkového, hudobného a pohybového divadla dospelých a mládežníckych divadelných súborov s inscenáciami pre deti.

2)              DaD sa uskutočňuje každoročne, spravidla prvý júnový týždeň v Rimavskej Sobote.

3)              Hlavným organizátorom DaD je Mestské kultúrne stredisko v Rimavskej Sobote (ďalej MsKS RS).

4)              Odborným garantom DaD je Národné osvetové centrum (ďalej NOC).

**Článok II**

**Poslanie DaD**

1)           Podpora záujmu o divadelnú tvorbu pre deti.

2)           Prezentácia a stretnutie tvorcov a divadelných súborov v tejto oblasti.

3)           Vytváranie priestoru na vzájomnú inšpiráciu, vzdelávanie a výmenu skúseností umelecko-

    pedagogického vedenia súborov.

4)           Podpora stretávania sa neprofesionálnych tvorcov s profesionálnymi divadelnými teoretikmi

    a praktikmi.

**Článok III**

**Riadenie a organizácia DaD**

1)              Festival s finančnou podporou Fondu na podporu umenia, z príspevku NOC a ďalších finančných prostriedkov realizuje MsKS RS.

2)              NOC ako odborný garant festivalu zodpovedá za jeho odborno-metodickú a programovú stránku.

3)              Na organizácii sa tiež podieľajú inštitúcie a externí spolupracovníci, ktorí svojou činnosťou a kooperáciou môžu prispieť umelecky, odborne či organizačne k príprave a realizácii DaD.

4)              Podmienky spolupráce medzi MsKS RS a NOC, či spoluorganizátormi a partnermi upravujú príslušné zmluvy o spolupráci.

5)              Organizačnú štruktúru DaD tvorí:

a.         Programový garant (ďalej len PG DaD),

b.         Programová rada (ďalej len PR DaD),

c.          Prípravný výbor (ďalej len PV DaD).

**Článok IV**

**Programový garant**

1)              PG DaD vymenúva a odvoláva generálny riaditeľ NOC (ďalej len GR NOC). PG DaD je spravidla odborný pracovník pre divadlo NOC.

2)              PG DaD:

a.         vytvára programovú štruktúru a harmonogram programov konkrétneho ročníka DaD,

b.         zodpovedá za odbornú a umeleckú prípravu daného ročníka DaD,

c.          koordinuje zasadnutia PR DaD.

**Článok V**

**Programová rada**

1)              PR DaD vymenúva a odvoláva GR NOC na návrh odborného pracovníka pre divadlo NOC.

2)              Zasadnutia PR sa konajú podľa potreby a zvoláva ich spravidla PG DaD.

3)              PR DaD:

a.         navrhuje dramaturgiu konkrétneho ročníka,

b.         odporúča kolektívy a jednotlivcov zo všetkých prihlásených na základe kvality a vhodnosti v rámci navrhovanej dramaturgie.

**Článok VI**

**Prípravný výbor**

1)              PV DaD je zodpovedný za zabezpečenie organizačnej, programovej, finančnej a propagačnej stránky festivalu.

2)              PV DaD tvoria:

a.              PG DaD,

b.              zástupcovia MsKS RS,

c.               zástupcovia vybraných organizácií, ktoré sa na festivale podieľajú ako spoluorganizátori.

3)              Na čele PV DaD je spravidla riaditeľ MsKS RS.

4)              Za programovú časť je zodpovedný PG DaD.

5)              Za organizačnú, finančnú a propagačnú časť sú zodpovední zástupcovia MsKS RS.

6)              Zasadnutia PV festivalu sa konajú podľa potreby vo vopred dohodnutom termíne. Zasadnutia zvoláva ktorýkoľvek člen PV DaD.

**Článok VII**

**Program DaD**

1)              V hlavnom programe DaD účinkujú výlučne kolektívy a jednotlivci z oblasti neprofesionálneho činoherného, bábkového divadla, hudobného a pohybového divadla, ktoré prihlásili svoje inscenácie najneskôr **do 15. apríla príslušného roka.**

2)              Súčasťou vzdelávacieho programu DaD sú rozborové semináre inscenácií, tvorivé dielne, tematické semináre či prednášky.

3)              Súčasťou sprievodného programu DaD môžu byť hosťujúce profesionálne, ale aj neprofesionálne súbory zo Slovenska a zahraničia, detská porota – Fórum Agora.

**Článok VIII**

**Požiadavky na zaradenie do programu**

1)         Súťaže sa môžu zúčastniť všetky divadelné súbory/jednotlivci, ktorí vyvíjajú svoju umeleckú činnosť na území Slovenskej republiky.

2)         Do súťaže súbory/jednotlivci prihlasujú inscenácie vyplnením elektronického formulára NOC.

3)         Do súťaže súbory/jednotlivci prihlasujú inscenácie v slovenskom jazyku.

4)         Súbory/jednotlivci sa môžu prezentovať v týchto žánroch divadelného umenia: činohra, bábkové divadlo, hudobné a pohybové divadlo.

5)         Súbory/jednotlivci môžu inscenovať literárne, dramatické, alebo autorské texty.

6)         Do súťaže môžu prihlásiť inscenácie kolektívy a jednotlivci, ktorí majú v roku konania vekový priemer účinkujúcich minimálne 16 rokov.

7)         Súťažiaci sa môžu prihlásiť a prezentovať s inscenáciou, s ktorou sa nezúčastnili na divadelných súťažiach vyhlasovaných NOC v predchádzajúcich rokoch.

8)         Podmienkou účasti je kompletné vyplnenie prihlášky a zaslanie videozáznamu inscenácie cez elektronické úložiská, napr. [www.wetransfer.com](http://www.wetransfer.com/), [www.ulozto.sk](http://www.xn--schova-oya34d.sk/), alebo iné.

**Článok IX**

**Hodnotenie inscenácií**

1)       Inscenácie hodnotí odborná porota vymenovaná GR NOC na návrh odborného pracovníka pre divadlo.

2)       Odborná porota je zostavená z aktívnych odborníkov z radov divadelníkov – praktikov, teoretikov, publicistov a pedagógov umeleckých vysokých škôl a konzervatórií s adekvátnou viacročnou praxou, pričom odporúčané zloženie poroty je režisér, scénograf, dramaturg, herec, divadelný teoretik a kritik.

3)       Porota môže mať 3 až 5 členov, pričom odporúčaný počet porotcov je kvôli hlasovaniu nepárny.

4)       Člen odbornej poroty nesmie byť v konflikte záujmov, t. j. v porote nemá pôsobiť porotca, ktorý súťažný kolektív/jednotlivca pripravoval v danej divadelnej sezóne, ktorý je vedúcim/režisérom súťažného kolektívu, alebo je so súťažiacimi v blízkom príbuzenskom vzťahu.

5)       Členovia odbornej poroty spracúvajú a odovzdávajú výsledky vo forme hodnotiacej správy, ktorá obsahuje odbornú analýzu jednotlivých inscenácií a zdôvodnenie rozhodnutia poroty.

6)       Členovia odbornej poroty spravidla udeľujú 1., 2. a 3. miesto. V odôvodnených prípadoch aj tzv. špeciálne ceny.

7)       Na festivale pracuje pod pedagogickým vedením aj tzv. detská porota AGORA fórum.

8)       Členovia odbornej poroty môžu navrhnúť jednu víťaznú inscenáciu do programu festivalu Scénická žatva v Martine. O možnostiach zaradenia inscenácie do programu rozhoduje programová rada festivalu Scénická žatva.

9)       Porota hodnotí inscenácie na rozborových seminároch podľa kritérií hodnotenia uvedených v bode 8 tohto článku

**10)    Kritéria hodnotenia:**

a.         režijná zložka – schopnosť budovať dramatickú situáciu, stavbu mizanscén, koherentnosť a vyspelosť režijnej koncepcie, schopnosť režiséra viesť hercov a celkový temporytmus inscenácie,

b.         dramaturgia – aktuálnosť textu, jeho prípadná aktualizácia, jazyková úprava a iné možné zásahy do textu súvisiace s inscenáciou,

c.          herecká zložka – vyspelosť hereckého prejavu, miera korešpondovania s režijnou koncepciou inscenácie (v závislosti od inscenácie prirodzenosť či štylizácia hereckého prejavu), čistota javiskovej reči (artikulácia, hlas), narábanie s gestikou, mimikou a posturikou, schopnosť hercov presvedčivo (v závislosti od inscenácie) budovať/udržať dramatickú situáciu,

d.         výtvarná zložka – scénografia inscenácie, kostýmová zložka, práca so svetlom, miera korešpondovania výtvarnej zložky s celkovým vyznením inscenácie,

e.         pohybová zložka – prípadné použitie choreografie v inscenácii, pohybová úroveň hereckého prejavu,

f.           hudobná zložka – zvládnutie hudobnej dramaturgie inscenácie, miera podpory hudby pri budovaní temporytmu inscenácie či ako hudobná zložka pomáha jednotlivým situáciám,

g.         celkový dojem – súlad jednotlivých zložiek, výpoveď inscenácie a jej čitateľnosť, autentickosť inscenácie.

**Článok X**

**Záverečné ustanovenie**

1)       Štatút DaD vypracúva odborný pracovník pre divadlo NOC v spolupráci s MsKS RS.

2)       Tento štatút nadobúda platnosť a účinnosť dňom podpísania riaditeľom MsKS RS a GR NOC.

V Rimavskej Sobote dňa                                                                                                  V Bratislave dňa

Ing. Milana Jutková,                                                                                                          Mgr. Erik Kriššák,

riaditeľka                                                                                                                             generálny riaditeľ

Mestské kultúrne stredisko                                                                                              Národné osvetové centrum